**Norsk Stålpress** (1947–2007) var en produsent av bestikk i Breiviken i Bergen, eid og drevet av Finn Henriksen (1923–2004). Bedriften er særlig kjent for produksjonen av bestikket «Maya».

Historikk
---------

### Oppstarten

Finn Henriksen startet i 1947 å produsere kjøkkenutstyr i metall i en tyskerbunker på Dokkeskjærskaien (Møhlenpris) sammen med Ragnvald Fosse. I starten ble det produsert mest fiskesleiver og øser.

### Flytting og satsing på bestikk i rustfritt stål

Produksjonen ble flyttet til Breiviken i 1956, og begynte deretter sin produksjon av rustfritt stålbestikk designet av dansken Erik Herlow og nordmannen Tias Eckhoff.

Firmaet hadde på det meste (1970-tallet) over hundre ansatte og filial på Sotra. Knivproduksjonen ble flyttet til Japan rundt 1980, og senere ble deler flyttet til Sør-Korea og Kina.

Norsk Stålpress gikk nesten konkurs etter at bedriften i 1993 tapte den 25 år lange leveransen av bestikk til SAS, som hadde utgjort over seksti prosent av produksjonen.

Firmaet endret navn til **Norstaal** på 1990-tallet.

### Eierskifter

Etter Henriksens død i 2004 overtok datteren Kari Bell foretaket, og drev det videre til det ble solgt i 2007 til danske Stelton, som markedsfører bestikkene som **Stelton norstaal**.

### Bestikkserien «Maya»

Mayaserien ble lansert i 1961, og var formgitt av Tias Eckhoff. Med årene fikk serien stadig flere komponenter, og i 1991 hadde serien 23 deler og var solgt i fire millioner enheter i over tjue land. I 1995 ble «Maya» stilt ut på Design Museum i London, og noe senere ble også Una stilt ut samme sted. Norsk Stålpress har ellers vært representert i museer og utstillinger ved Cooper-Hewitt Museum, New York; The Museum of Modern Art, New York; The Museum of Modern Art, Seattle; Philadelphia Museum of Modern Art, Pennsylvania; Deutsches Klingenmuseum, Solingen; Museum für Kunst & Gewerbe, Köln og Stuttgart; Röhsska museet, Göteborg; Nationalmuseum, Stockholm; Kunstindustrimuseet i København; Kunstindustrimuséene i Oslo, Trondheim og Bergen; The Design Centre, Singapore; Design Museum, London; Stedelijk Museum, Amsterdam.

Produktserier
-------------

* «Siri» – serien var produsert i stål og sølvplett
* «Sturle» – hovedmålgruppen var for offentlige institusjoner; serien var produsert i stål og sølvplett
* «Kroma» – mest for offentlige institusjoner.
* «Maya» (1961) – formgitt av Tias Eckhoff
* «Inka» – formgitt av danske Erik Herlow
* «Aztek» (1965) – formgitt av amerikanske Don Wallance
* «Magnum» (1968) – formgitt av Don Wallance; dette bestikket var noe tyngre enn «Aztek», og var beregnet for det amerikanske markedet
* «Una» (1973) – formgitt av Tias Eckhoff
* «Tiki» (1974) – formgitt av Tias Eckhoff
* «Tikito» – formgitt av Tias Eckhoff
* «Ultima» – formgitt av tyske Peter Raacke
* «Miranda» – formgitt av Pål Vigeland
* «Chaco» (1990) – formgitt av Tias Eckhoff
* «EM» (1995) – formgitt av danske Erik Magnussen
* «Maya 2000» – denne bestikkserien har lengre skaft enn «Maya»-serien
* «Capelano» (2004) – formgitt av Johan Verde
* «Lagune»
* «Olympia»
* «Trieste»

Designpriser
------------

* Triennale di Milano, Italia
* Nordform 90, Sverige
* Den Skandinaviske Designpris, Danmark
* Diplom for godt design fra Norsk Designråd
* Form 92, Tyskland
* Designprisen (norsk) 1961 for Maya
* Klassikerprisen 1991 fra Norsk Designråd for «Maya»

Referanser
----------

1. ↑  Gunnar Askeland (25.11.1958). «Store endringer på bestikkfronten. STÅLET tar innersvingen på sølvet». VG.
2. ↑  Margunn Ree Michelsen (14. juli 2000). «Når stål blir gull». Bergens Tidende.
3. ↑  Eva Røyrane (15.10.2007). «Maya dreg frå Bergen».
4. ↑  «Stelton norstaal produktsider». Arkivert fra originalen 3. januar 2012.
5. ↑  «Stelton Norstaal Maya Bestikk». *bestikket.no*. Besøkt 6. juli 2023.
6. ↑  «Stelton Norstaal Aztec Bestikk». *bestikket.no*. Besøkt 6. juli 2023.
7. ↑  «Stelton Norstaal Magnum Bestikk». *bestikket.no*. Besøkt 6. juli 2023.
8. ↑  «Stelton Norstaal Una Bestikk». *bestikket.no*. Besøkt 6. juli 2023.
9. ↑  «Stelton Norstaal Tiki Bestikk». *bestikket.no*. Besøkt 6. juli 2023.
10. ↑  «Stelton Norstaal Chaco Bestikk». *bestikket.no*. Besøkt 6. juli 2023.
11. ↑  «Stelton Norstaal EM Bestikk». *bestikket.no*. Besøkt 6. juli 2023.
12. ↑  «Stelton Norstaal Capelano Bestikk». *bestikket.no*. Besøkt 7. juli 2023.